《题颜悦堂孝禅图》
明代·袁华

堂背谖华黄鹄觜，堂下江波流瀰瀰。白头阿母在庭闱，寸草春晖感游子，颜师僧中学禅解。

谈空忆得离家时，屋头霜叶绕红紫，白云英英度娄水。

迎母南来奉甘旨，金缕赐衣光纚纚。献寿称觞母心喜，越州剃发睦州屦，千载高风差可拟。

初日照青桐，哑哑语慈乌。念母不复见，粉墨间新图。

君不见东家甲第连朱楼，千金买妾楼上头。筝笛琵琶间箜篌，俾夜作昼肆盘游。

妇姑勃蹊兄弟雠，不顾父母养而令父母忧。颜师颜师曾闵俦，乌乎颜师颜师曾闵俦，孝禅之书鲁春秋。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。